|  |  |
| --- | --- |
|  | Este artigo amosa letras cirílicas. Sen o soporte axeitado, o texto pode mostrar símbolos sen sentido, coma caixas, marcas e outros. |

O termo **Gran Guerra Patria** ou **Gran Guerra Patriótica** (ruso: *Вели́кая Оте́чественная война́*, *Velikaya Otechestvennaya voyna*) é utilizado en Rusia e outros estados sucesores da Unión Soviética (excepto aqueles que forman parte da OTAN) para referirse ao conflito que tivo lugar entre o 22 de xuño de 1941 e o 9 de maio de 1945 en todas as frontes da Fronte Oriental da segunda guerra mundial, entre a Unión Soviética e o Terceiro Reich e os países do Eixo.

A Gran Guerra Patria conmemorase desde o 11 de maio de 1945 incluíndo tamén a fin da Ofensiva de Praga.

Historia
--------

O termo *Guerra Patria* refírese á resistencia rusa á invasión do Imperio Ruso por parte das tropas do Primeiro Imperio Francés de Napoleón Bonaparte, que pasou a ser coñecido como Guerra Patria de 1812. En ruso, o termo "отечественная война" orixinalmente refírese á guerra dentro do propio territorio (*otechestvo* significa "a Patria"), oposto ás campañas no estranxeiro (*заграничная война*), e máis tarde interpretado como a guerra **pola** Patria. Ás veces, a Guerra Patria de 1812 é coñecida como a **Gran Guerra Patria** (*Великая отечественная война*); a frase apareceu por primeira vez pouco despois de 1844 e fíxose popular na véspera do centenario da guerra de 1812.

Despois de 1914, a frase utilizouse para referirse á primeira guerra mundial. Foi o nome dun suplemento especial de guerra da revista *Teatro e Vida* (*Театр и жизнь*) en Petrogrado, e referíase á Fronte Oriental da primeira guerra mundial, onde Rusia loitou contra o Imperio Alemán e o Imperio Austrohúngaro. As frases *Segunda Guerra Patria* (*Вторая отечественная война*) e *Gran Guerra Mundial da Patria* (*Великая всемирная отечественная война*) tamén foron utilizados durante este período en Rusia.

O termo *Gran Guerra Patriótica* reapareceu no xornal soviético *Pravda* o 23 de xuño de 1941, xusto o día despois que que tivera lugar a Operación Barbarroxa por parte do exército nazi. Apareceu baixo o título *A Gran Guerra Patriótica da xente sovética*(*Velikaya Otechestvennaya voyna sovetskogo naroda*), nun longo artigo de Yemelyan Yaroslavsky, membro colexiado de editores de Pravda. A frase pretendía motivar á poboación a defender á Patria soviética e repeler ao invasor; facer referencia así á Guerra Patriótica de 1812 supuxo un grande impulso para a moral.

O 20 de maio de 1942, creouse a Orde de Gran Guerra Patria, que outorgábase por feitos heroicos.

Uso
---

O termo non foi moi utilizado fora do territorio da Unión Soviética. Hai unha diferenza significativa entre utilizar *Gran Guerra Patria* e *Segunda Guerra Mundial*, xa que o termo soviético non inclúe o período no que a URSS era aliada da Alemaña Nazi e invadiu seis países europeos (Polonia, Finlandia, Países Bálticos e Besarabia). O termo tampouco fai referencia a invasión soviética de Irán en 1941 xunto a Gran Bretaña, a guerra do Pacífico contra o Xapón (que inclúe a Guerra sino-soviética de 1945) nin a Fronte Occidental.

O 9 de abril de 2015 o Parlamento de Ucraína substituíu o termo *Gran Guerra Patriótica* por segunda guerra mundial, como parte dun conxunto de leis *descomunizadoras*.

Notas
-----

1. ↑  azarí: Бөјүк Вәтән мүһарибәси; belaruso: *Вялікая Айчынная вайна*; estoniano: *Suur Isamaasõda*; armenio: *Մեծ Հայրենական պատերազմ*; xeorxiano: დიდი სამამულო ომი; casaco: *Ұлы Отан соғысы*; kirguiz: *Улуу Ата Мекендик согуш*; lituano: *Didysis Tėvynės karas*; letón: *Lielais Tēvijas karš*; Modelo:Lang-mo; taxico: *Ҷанги Бузурги Ватанӣ*; turcomán: *Бейик Ватанчылык уршы*; tártaro: *Бөек Ватан сугышы*, ucraíno: *Велика Вітчизняна війна,* Velyka Vitchyznyana viyna'**; uzbeko: *Улуғ Ватан уруши***
2. 1 2  Federal Law № 5-ФЗ, 12 January 1995, "On Veterans"
3. ↑  Por exemplo, nos libros publicados pouco despois do evento, a guerra foi nomeada como "Письма русского офицера о Польше, Австрийских владениях, Пруссии и Франции, с подробным описанием похода Россиян противу Французов в 1805 и 1806 году, также отечественной и заграничной войны с 1812 по 1815 год..." (Fyodor Glinka, Moscova, 1815–1816; o título traduciríase como "Cartas dun Oficial ruso en Polonia, os dominios Austríacos, Prusia e Francia; cunha detallada descrición da campaña rusa contra os franceses en 1805 e 1806, e tamén a guerra Patria e estranxeira de 1812 a 1815..." en: A. Herzen, *Letters from France and Italy, 1847-1851*, University of Pittsburgh Press, 1995, p. 272).
4. ↑  Pode atoparse no ensaio de Vissarion Belinsky "Russian literature in 1843" first printed in magazine Otechestvennye Zapiski, vol. 32 (1844), see page 34 of section 5 "Critics" (each section has its own pagination).
5. ↑  Por exemplo, moitos libros incluían a frase nos seus títulos como: П. Ниве, *Великая Отечественная война. 1812 годъ*, М. 1912; И. Савостинъ, *Великая Отечественная война. Къ 100-лѣтнему юбилею. 1812—1912 г.*, М. 1911; П. М. Андріановъ, *Великая Отечественная война. (1812) По поводу 100-лѣтняго юбилея*, Спб. 1912.
6. 1 2 3 4  The dictionary of modern citations and catch phrases by K. V. Dushenko, 2006. *(en ruso)*
7. ↑  Davies, Norman (2006). "Phase 1, 1939-1941: the era of the Nazi-Soviet pact". *Europe at War 1939–1945: No Simple Victory*. London: Macmillan. pp. 153–155. ISBN 9780333692851. OCLC 70401618.
8. ↑  Ukraine Purges Symbols of Its Communist Past, Newsweek, (10 April 2015)

Véxase tamén
------------

|  |  |
| --- | --- |
|  | A Galipedia ten un portal sobre: ***Rusia*** |

### Outros artigos

* Invasión napoleónica de Rusia
* Primeira guerra mundial
* Segunda guerra mundial